b'\n_START_ARTICLE_\nAleksandr T\xc5\xa1akovski\n_START_PARAGRAPH_\nAleksandr T\xc5\xa1akovski (vene \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80 \xd0\x91\xd0\xbe\xd1\x80\xd0\xb8\xd1\x81\xd0\xbe\xd0\xb2\xd0\xb8\xd1\x87 \xd0\xa7\xd0\xb0\xd0\xba\xd0\xbe\xd0\xb2\xd1\x81\xd0\xba\xd0\xb8\xd0\xb9; 26. august (vkj 13. august 1913) Peterburi \xe2\x80\x93 17. veebruar 1994 Moskva) oli juudi rahvusest Vene kirjanik ja ajakirjanik._NEWLINE_Aleksandr T\xc5\xa1akovski s\xc3\xbcndis Peterburis juudi perekonnas, tema isa oli arst. Ta \xc3\xb5ppis \xc3\xb5igusinstituudi \xc3\xb5htuses osakonnas, l\xc3\xb5petas 1938. aastal Moskvas Maksim Gorki nimelise Kirjandusinstituudi. Aspirantuuri l\xc3\xb5petas ta Moskva Filosoofia, Kirjanduse ja Ajaloo Instituudis. K\xc3\xb5rgkoolis \xc3\xb5ppimise ajal t\xc3\xb6\xc3\xb6tas ta ajakirja Oktjabr toimetuses._NEWLINE_Teise maailmas\xc3\xb5ja ajal teenis ta Punaarmees ajalehe Frontovaja Pravda ja teiste ajalehtede korrespondendina._NEWLINE_Aastatel 1955\xe2\x80\x931963 oli ta ajakirja Inostrannaja Literatura peatoimetaja. 1962\xe2\x80\x93 1988 oli ta ajalehe Literaturnaja Gazeta peatoimetaja._NEWLINE_1961\xe2\x80\x931986 oli ta N\xc3\xb5ukogude Liidu Kommunistliku Partei Keskkomitee liikmekandidaat. N\xc3\xb5ukogude Liidu Kirjanike Liitu kuulus ta alates 1941. aastast. Aastatel 1962\xe2\x80\x93 1991 oli Aleksandr T\xc5\xa1akovski N\xc3\xb5ukogude Liidu Kirjanike Liidu juhatuse sekret\xc3\xa4r.'